b'\n_START_ARTICLE_\nTosi rakkaus odottaa\n_START_PARAGRAPH_\nTosi rakkaus odottaa (engl. True Love Waits) on kansainv\xc3\xa4linen kristinuskon piiriss\xc3\xa4 syntynyt, Yhdysvalloista Suomeenkin levinnyt nuorisokampanja, jonka kantavana ajatuksena on pid\xc3\xa4tt\xc3\xa4ytyminen seksuaalisesta kanssak\xc3\xa4ymisest\xc3\xa4 ennen avioliittoa. Kampanjaa perustellaan muun muassa avioliiton ja perheen tukemisella. Nuoria kehotetaan syv\xc3\xa4\xc3\xa4n sitoutumiseen, jonka liike katsoo luovan luottamusta, turvallisuutta ja avoimuutta. Kampanjan toimintaan kuuluu my\xc3\xb6s vapaaehtoinen kirjallinen lupaus._NEWLINE_Kampanja levisi Suomeen vuonna 1997, ollen kuitenkin profiililtaan matalampi kuin yhdysvaltalainen esikuvansa. Kampanja n\xc3\xa4kyi esittein\xc3\xa4 ja esittelykojuina kristillisiss\xc3\xa4 tapahtumissa sek\xc3\xa4 koulun uskonnontunneilla. Pid\xc3\xa4ttyv\xc3\xa4isyytt\xc3\xa4 perustellaan muun muassa seksitaudeilla, raskaudenehk\xc3\xa4isyll\xc3\xa4, mielenterveydell\xc3\xa4, avioliiton onnellisuudella sek\xc3\xa4 Raamatun jakeilla. Liikkeen tukijoita ovat Suomessa olleet useat Suomen evankelis-luterilaisen kirkon sis\xc3\xa4ll\xc3\xa4 toimivat j\xc3\xa4rjest\xc3\xb6t ja vapaat kristilliset suunnat. Mukana ovat olleet muun muassa Helsingin NMKY, Kansan Raamattuseura, Suomen Evankelisluterilainen Kansanl\xc3\xa4hetys, Suomen Luterilainen Evankeliumiyhdistys (SLEY), Suomen Raamattuopisto, Opiskelija- ja koululaisl\xc3\xa4hetys, Suomen teologinen instituutti, Suomen Helluntaiseurakunnat, Suomen Vapaakirkko, Suomen Adventtikirkko ja Suomen Metodistikirkko._NEWLINE_Tosi rakkaus odottaa -lupauksen allekirjoittaneita oli Suomessa vuoden 2002 loppuun menness\xc3\xa4 2 852. Tutkimuksen mukaan 87 prosenttia liikkeeseen liittyneist\xc3\xa4 on naisia._NEWLINE_Nuotta-lehti valmisti vuonna 2012 uuden 10 000 kappaleen painoksen Tosi rakkaus odottaa -vihoista.'